**Acolo unde**

*Dan Lazarescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Acolo unde curge Luţul

Cu vadu-i molcom către Bresc,

Acolo-n zborul amintirii

De-atâtea ori mă poticnesc.

Acolo bunii mei, Maria

Şi Simion, urcaţi la cer,

Într-o căsuţă mititică

Şapte copii creşteau, ca ieri.

Pe uliţa cu râtul mare

Între livezi de meri şi Luţ

Găseai grădini pline de poame

Şi lanuri mari de cucuruz.

Pe-acolo, furişaţi, copiii

Călcau o droaie de cărări

Către bolboanele-nsorite

În miezul fiecărei veri.

Iar seara se-adunau în cete

Să joace jocuri de demult.

Vuia tot râtu-atunci de chiot...

Azi zace singur, trist şi mut.

S-au risipit, care la ceruri,

Care prin lume răsfiraţi

Copiii cei de ieri, ştrengarii,

Sunt toţi din bătături plecaţi.

În van mai strig din tinda casei

Pe buna roşie-n obraji,

Pe moşul cherchelit cu ţuică,

Feciorii dârji ca nişte brazi.

Zadarnic caut mândre fete

Din cele ce erau ca ieri

În casa-aceea părintească

Nu mai sunt astăzi nicăieri.

Alunecând pe coasta vremii

Copiii s-au făcut bunici,

Bunicii s-au făcut ţărână

La umbra tot mai multor cruci.

........................................

Ion cel ce era întâiul

Nu-i îngrijeşte azi pe toţi,

Căci a trecut şi el hotarul

Spre infinit la bunii morţi.

Delu, luându-şi taragotul

Cel mult iubit, s-a dus la oi,

În turma cerului, la Tatăl,

De unde nu mai vii-napoi.

Măriuţa, strajnică femeie,

La vremea ei, s-a măritat

Şi a făcut gospodărie

Cu-al ei bărbat la noi în sat.

Cheţuca, cea cu glas de doină,

Copilă a născut copil

Şi s-a-nhămat în hamul vieţii,

S-a răstignit şi ea destul.

Feciorul veşnic, Ghiţă Bălu,

Rămas străjer în cuib, lăsat

De toţi ca păsările toamna,

E singurul ce n-a zburat.

Cica, cel dolofan, mezinul

Între feciori, la pescuit

Bătea tot Luţul vara-ntreagă,

Azi e prin lume izgonit.

Şi Floarea, cea din urmă fată,

Prin ţări străine a plecat

Să-şi caute rostul în lume

Nemaigăsindu-şi-l în sat.

............................................

Şi-aşa s-au risipit de-acasă

Şi pe pământ şi în pământ

Acei ce-au fost cândva părinţii

Şi pruncii lor rămaşi doar gând.

Cei ce umpleau cândva cu suflet

Pereţii cei lipiţi cu lut

S-au stins în hăul amintirii,

Eroi ai vremii de demult.

Cei ce făceau atâtea pozne

De păreau buni de exilat

Azi au ajuns mai toţi icoane

De-atâta dor ce le-am purtat.

Azi Luţul curge trist pe-acolo

Cu vadu-i molcom către Bresc,

Nimic din ce era odată

N-a mai rămas, nu mai găsesc.

Unde sunt, Doamne bun, acele

Copilării ca din poveşti?

Unde le sunt astăzi copiii?

Copilărie unde-mi eşti?

Dan Lăzărescu, 11.02.2019, poem dedicat memoriei familiei materne a subsemnatului.